DA Den Europæiske Unions Tidende L 165/62

RÅDETS AFGØRELSE 2012/329/FUSP

af 25. juni 2012

om forlængelse af mandatet for Den Europæiske Unions særlige repræsentant for Afrikas Horn

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 28, artikel 31, stk. 2, og artikel 33,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

(1) Rådet vedtog den 8. december 2011 afgørelse 2011/819/FUSP (1) om udnævnelse af Alexander RONDOS til Den Europæiske Unions særlige repræsentant (EUSR) for Afrikas Horn. EUSR's mandat udløber den 30. juni 2012.

(2) EUSR's mandat bør forlænges i en yderligere periode på 12 måneder.

(3) EUSR gennemfører mandatet under forhold, der muligvis vil blive forværret og vil kunne hindre opnåelsen af målene for Unionens optræden udadtil, jf. traktatens artikel 21 —

VEDTAGET DENNE AFGØRELSE:

Artikel 1

Den Europæiske Unions særlige repræsentant

Mandatet for Alexander RONDOS som EUSR for Afrikas Horn forlænges herved til den 30. juni 2013. EUSR's mandat kan dog afsluttes tidligere, hvis Rådet træffer afgørelse herom efter forslag fra Unionens højtstående repræsentant for udenrigsanliggender og sikkerhedspolitik (HR).

I forbindelse med EUSR's mandat defineres Afrikas Horn som Republikken Djibouti, Staten Eritrea, Den Føderative Demokratiske Republik Etiopien, Republikken Kenya, Somalia, Republikken Sudan, Republikken Sydsudan og Republikken Uganda. I spørgsmål med bredere regionale implikationer, herunder piratvirksomhed, samarbejder EUSR i fornødent omfang med lande og regionale enheder uden for Afrikas Horn.

I betragtning af behovet for en regional tilgang til de indbyrdes forbundne udfordringer, som regionen står over for, skal EUSR for Afrikas Horn arbejde i tæt samråd med EUSR for Sudan og Sydsudan, som fortsat har det primære ansvar for opgaverne vedrørende disse to lande.

Artikel 2

Politikmål

1. EUSR's mandat er baseret på Unionens politikmål for Afrikas Horn som fastsat i dens strategiramme, som blev vedtaget den 14. november 2011, om aktivt at bidrage til de regionale og internationale bestræbelser på at opnå varig fred, sikkerhed og udvikling i regionen. Endvidere skal EUSR forsøge at forbedre kvaliteten, intensiteten, virkningen og synligheden af Unionens alsidige engagement på Afrikas Horn.

2. Der fokuseres fortsat primært på Somalia, på konfliktens regionale dimensioner samt på piratvirksomheden, som grundlæggende skyldes Somalias manglende stabilitet.

3. For så vidt angår Somalia sigter Unionens politikmål gennem samordnet og effektiv anvendelse af alle dets instrumenter på at bidrage til, at Somalia og dets befolkning igen kan opnå fred og velstand. Med det for øje støtter Unionen indsatsen fra De Forenede Nationer (FN) for at fremme en troværdig og inklusiv somalisk ledet politisk proces, og Unionen vil fortsat sammen med regionale og internationale partnere bidrage aktivt til gennemførelsen af Djiboutifredsaftalen og dens postovergangsordninger.

4. For så vidt angår piratvirksomhed er det EUSR's opgave at bidrage til at udvikle og gennemføre en sammenhængende, effektiv og afbalanceret EU-tilgang til piratvirksomhed med udspring i Somalia, der omfatter alle aspekter af Unionens indsats, navnlig inden for politiske, sikkerhedsmæssige og udviklingsmæssige områder, samt at være det internationale samfunds, herunder regionen omfattende Det Østlige og Sydlige Afrika og det Indiske Oceans (ESA-IO-regionens), primære samtalepartner i Unionen, når det gælder piratvirksomhed.

Artikel 3

Mandat

1. For at nå Unionens politikmål i relation til Afrikas Horn har EUSR mandat til:

a) at samarbejde med alle relevante interessenter i regionen, regeringer, eksisterende regionale myndigheder, internationale og regionale organisationer, civilsamfund og diasporaer med henblik på at fremme Unionens mål og bidrage til en bedre forståelse af Unionens rolle i regionen

b) at repræsentere Unionen i de relevante internationale fora og sikre synligheden af Unionens støtte til krisestyring og kriseforebyggelse

c) at tilskynde til og støtte effektivt politisk samarbejde og økonomisk integration i regionen gennem Unionens partnerskab med Den Afrikanske Union (AU) og subregionale organisationer

d) at bidrage til gennemførelsen af Unionens politik for Afrikas Horn i tæt samarbejde med Tjenesten for EU's Optræden Udadtil (EU-Udenrigstjenesten), Unionens delegationer i regionen og Kommissionen

e) med hensyn til Somalia og i tæt samarbejde med relevante regionale og internationale partnere at bidrage aktivt til aktioner og initiativer, der fører til gennemførelsen af Djiboutifredsaftalen og dens postovergangsordninger, støtte institutionsopbygning, retsstatsforhold og etablering af funktionsdygtige styringsstrukturer på alle niveauer, forbedre sikkerheden, fremme retfærdighed, national forsoning og overholdelse af menneskerettigheder, forbedre den humanitære adgang, navnlig i det sydlige og centrale Somalia, ved hjælp af passende aktiviteter, som fremmer respekten for den humanitære folkeret og sikre overholdelsen af de humanitære principper om medmenneskelighed, neutralitet, upartiskhed og uafhængighed

f) at opretholde et tæt og aktivt samarbejde med De Forenede Nationers generalsekretærs særlige repræsentant for Somalia, deltage i det arbejde, som den internationale kontaktgruppe for Somalia og andre relevante fora udfører, og fremme en samordnet og sammenhængende international tilgang til Somalia, bl.a. gennem EU's militærmission for at bidrage til uddannelsen af somaliske sikkerhedsstyrker (EUTM Somalia), EU NAVFOR Atalanta og Unionens fortsatte støtte til Den Afrikanske Unions Mission i Somalia (Amisom), i tæt samarbejde med medlemsstaterne

g) nøje at følge den regionale dimension af den somaliske krise, bl.a. hvad angår terrorisme, våbensmugling, flygtninge- og migrationsstrømme samt maritim sikring, piratvirksomhed og dermed forbundne finansielle strømme

h) med hensyn til piratvirksomhed at holde sig orienteret om alle Unionens aktioner inden for EU-Udenrigstjenesten, Kommissionen og medlemsstaterne og at opretholde regelmæssige kontakter på højt politisk niveau med de lande i regionen, der er berørt af piratvirksomhed med udspring i Somalia, de regionale organisationer, FN's kontaktgruppe om piratvirksomhed ud for Somalias kyst, FN og andre centrale aktører for at sikre en sammenhængende og omfattende tilgang til piratvirksomhed og cementere Unionens centrale rolle i de internationale bestræbelser på at bekæmpe piratvirksomhed. Det gælder også Unionens aktive støtte til den regionale maritime kapacitetsopbygning og til den retlige behandling af pirater og sikring af, at der træffes passende foranstaltninger til at afhjælpe de grundlæggende årsager til piratvirksomhed i Somalia. Det gælder endvidere den fortsatte støtte til ESA-IO-regionens gennemførelse af sin strategi og handlingsplan for bekæmpelse af piratvirksomhed samt Djiboutiadfærdskodeksen og Kampalaprocessen

i) at følge den politiske udvikling i regionen og bidrage til udvikling af Unionens politik for regionen, bl.a. i forbindelse med grænsekonflikten mellem Etiopien og Eritrea og gennemførelsen af Algieraftalen og Nilbassininitiativet, samt andre forhold i regionen, der påvirker dens sikkerhed, stabilitet og velstand

j) nøje at følge grænseoverskridende udfordringer, der berører Afrikas Horn, herunder alle politiske og sikkerhedsmæssige følger af humanitære kriser

k) at bidrage til gennemførelsen af Unionens menneskerettighedspolitik på Afrikas Horn, herunder EU's retningslinjer om menneskerettigheder, navnlig EU's retningslinjer om børn i væbnede konflikter og om vold mod kvinder og piger og bekæmpelse af alle former for diskrimination mod dem, og Unionens politik om kvinder, fred og sikkerhed, bl.a. ved at overvåge og aflægge rapport om udviklingen og udarbejde henstillinger i den henseende.

2. Med henblik på opfyldelsen af sit mandat skal EUSR bl.a.:

a) rådgive og aflægge rapport om fastlæggelsen af Unionens holdninger i internationale fora med henblik på proaktivt at fremme Unionens samlede politiktilgang vedrørende Afrikas Horn

b) holde sig orienteret om alle Unionens aktiviteter og arbejde tæt sammen med alle relevante EU-delegationer

c) etablere en tilstedeværelse i Mogadishu.

Artikel 4

Gennemførelse af mandatet

1. EUSR har ansvaret for gennemførelsen af mandatet og handler med reference til HR.

2. Den Udenrigs- og Sikkerhedspolitiske Komité (PSC) opretholder privilegerede forbindelser med EUSR og er EUSR's primære kontaktpunkt for forbindelserne med Rådet. PSC giver EUSR strategisk vejledning og politiske retningslinjer inden for rammerne af mandatet med forbehold af HR's beføjelser.

3. EUSR arbejder tæt sammen med EU-Udenrigstjenesten og dens relevante tjenestegrene.

Artikel 5

Finansiering

1. Det finansielle referencegrundlag til dækning af udgifterne i forbindelse med EUSR's mandat i perioden fra den 1. juli 2012 til den 30. juni 2013 udgør 4 900 000 EUR.

2. Udgifterne forvaltes i overensstemmelse med de procedurer og regler, der gælder for Unionens almindelige budget.

3. Udgifterne forvaltes i henhold til en kontrakt mellem EUSR og Kommissionen. EUSR står til regnskab for alle udgifter over for Kommissionen.

Artikel 6

Sammensætning af medarbejderstaben

1. EUSR er inden for rammerne af mandatet og de finansielle midler, der stilles til rådighed i den forbindelse, ansvarlig for at sammensætte en medarbejderstab. Medarbejderstaben skal have den ekspertise i specifikke politiske og sikkerhedsmæssige spørgsmål, som mandatet kræver. EUSR underretter omgående Rådet og Kommissionen om medarbejderstabens sammensætning.

2. Medlemsstaterne, EU-institutionerne og EU-Udenrigstjenesten kan foreslå udstationering af medarbejdere til at arbejde sammen med EUSR. Løn til sådant udstationeret personale afholdes af henholdsvis den pågældende medlemsstat, den pågældende EU-institution eller EU-Udenrigstjenesten. Eksperter, der udstationeres af medlemsstaterne ved EU-institutionerne eller EU-Udenrigstjenesten, kan også udstationeres ved EUSR. Internationale kontraktansatte skal være statsborgere i en medlemsstat.

3. Alt udstationeret personale forbliver under den udsendende medlemsstats, den udsendende EU-institutions eller EU-Udenrigstjenestens administrative myndighed og udfører sine opgaver og handler i EUSR's mandats interesse.

Artikel 7

Privilegier og immuniteter for EUSR og EUSR's medarbejderstab

De privilegier, immuniteter og yderligere garantier, der er nødvendige for, at EUSR og dennes medarbejdere kan opfylde og afvikle EUSR's mission uhindret, aftales med værtslandet/-landene, alt efter hvad der er relevant. Medlemsstaterne og Kommissionen yder den fornødne støtte med henblik herpå.

Artikel 8

Sikkerheden i forbindelse med EU's klassificerede informationer

EUSR og alle medarbejdere i dennes stab overholder de sikkerhedsprincipper og minimumsstandarder, der er fastsat i Rådets afgørelse 2011/292/EU af 31. marts 2001 om reglerne for sikkerhedsbeskyttelse af EU's klassificerede informationer (2).

Artikel 9

Adgang til oplysninger og logistisk støtte

1. Medlemsstaterne, Kommissionen, EU-Udenrigstjenesten og Generalsekretariatet for Rådet sikrer, at EUSR får adgang til alle relevante oplysninger.

2. Alt efter tilfældet yder Unionens delegationer og/eller medlemsstaterne logistisk støtte i regionen.

Artikel 10

Sikkerhed

EUSR skal i overensstemmelse med unionens sikkerhedspolitik for personale, der er udstationeret uden for Unionen som led i operationer i medfør af afsnit V i traktaten, træffe alle med rimelighed gennemførlige forholdsregler, i overensstemmelse med sit mandat og på baggrund af sikkerhedssituationen i sit geografiske ansvarsområde, med hensyn til sikkerheden for alt personale, der står under EUSR's direkte myndighed, navnlig ved at:

a) udarbejde en missionsspecifik sikkerhedsplan på grundlag af rådgivning fra EU-Udenrigstjenesten, der omfatter missionsspecifikke materielle, organisatoriske og proceduremæssige sikkerhedsforanstaltninger vedrørende styringen af sikre personalebevægelser til og inden for missionsområdet, samt styring af sikkerhedshændelser og herunder en beredskabs- og evakueringsplan for missionen

b) sikre, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i missionsområdet

c) sikre, at alle medarbejdere i EUSR's stab, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller ved ankomsten til missionsområdet på grundlag af de risikoratings, som EU-Udenrigstjenesten har opstillet for missionsområdet

d) sikre, at alle vedtagne henstillinger, der udarbejdes efter regelmæssige sikkerhedsvurderinger, gennemføres, og aflægge skriftlige rapporter om deres gennemførelse og om andre sikkerhedsspørgsmål som led i statusrapporten og rapporten om gennemførelse af mandatet til Rådet, HR og Kommissionen.

Artikel 11

Rapportering

1. EUSR aflægger regelmæssigt mundtlig og skriftlig rapport til HR og til PSC. EUSR aflægger også efter behov rapport til Rådets arbejdsgrupper. Der udsendes regelmæssigt skriftlige rapporter gennem Coreu-nettet. EUSR kan efter henstilling fra HR eller PSC aflægge rapport til Rådet for Udenrigsanliggender.

2. EUSR aflægger rapport om den bedste måde, hvorpå man kan videreføre Unionens initiativer, såsom Unionens bidrag til reformer, herunder de politiske aspekter af relevante EU-udviklingsprojekter, i samråd med EU's delegationer i regionen.

Artikel 12

Koordinering

1. EUSR fremmer Unionens overordnede politiske koordinering og hjælper Unionens delegationer med at sikre, at alle EU-instrumenter på området sættes ind på en sammenhængende måde for at nå Unionens politikmål. EUSR's aktiviteter koordineres med EU-delegationernes og Kommissionens aktiviteter samt med de aktiviteter, der udføres af andre EUSR, som er aktive i regionen, særlig EUSR for Sudan og Sydsudan og EUSR ved AU. EUSR sørger for regelmæssig briefing af medlemsstaternes missioner og EU-delegationerne i regionen.

2. Under arbejdet på stedet holdes der tæt kontakt til cheferne for Unionens delegationer og medlemsstaternes missionschefer. De bestræber sig på i videst mulige omfang at bistå EUSR i gennemførelsen af mandatet. EUSR rådgiver i tæt samråd med de relevante EU-delegationer den øverstbefalende for EU NAVFOR Atalanta, den øverstbefalende for EUTM Somalia og lederen af EUCAP Nestor om lokale politiske forhold. EUSR og de øverstbefalende for henholdsvis EU-operationen og den civile operation konsulterer om nødvendigt hinanden.

3. EUSR samarbejder tæt med de berørte landes myndigheder, FN, AU, Den Mellemstatslige Organisation for Udvikling (IGAD), andre nationale, regionale og internationale interessenter samt civilsamfundet i regionen.

Artikel 13

Revision

Gennemførelsen af denne afgørelse og dens sammenhæng med andre bidrag fra Unionen til regionen tages løbende op til revision. EUSR forelægger Rådet, HR og Kommissionen en statusrapport ved udgangen af december 2012 og en samlet rapport om gennemførelsen af mandatet ved mandatets afslutning.

Artikel 14

Ikrafttræden

Denne afgørelse træder i kraft på dagen for vedtagelsen.

Udfærdiget i Luxembourg, den 25. juni 2012. På Rådets vegne C. ASHTON Formand

(1) EUT L 327 af 9.12.2011, s. 62.

(2) EUT L 141 af 27.5.2011, s. 17.